《春送从叔游襄阳》
唐代·李颀

言别恨非一，弃置我宗英。向用五经笥，今为千里行。

裹粮顾庭草，羸马诘朝鸣。斗酒对寒食，杂花宜晚晴。

春衣采洲路，夜饮南阳城。客梦岘山晓，渔歌江水清。

楚俗少相知，远游难称情。同人应馆谷，刺史在郊迎。

只合侍丹扆，翻令辞上京。时方春欲暮，叹息向流莺。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。